google/wiki40b huggingface dataset:
Pantotenate kinase-assosiert nevrodegenerativ sykdom

Pantotenat kinase-assosiert nevrodegenerasjon (PKAN), tidligere kalt Hallervorden-Spatz syndrom, er den hyppigste formen for jernavleiringssykdommer i hjernen (Neurodegeneration with Brain Iron Accumulation, NBIA). Tilstanden er sjelden og skyldes en genetisk mutasjon som arves autosomalt recessivt. Utbredelsen i Norge er ukjent, men internasjonalt rammer den ca. 1-3 av 1 000 000.
Sykdommen kjennetegnes ved nevrodegenerasjon med progredierende nevrologiske og eventuelt nevropsykiatriske symptomer. Diagnosen er klinisk og kan støttes av MR-diagnostikk og genanalyse.

Historikk

Hallervorden og Spatz var tilknyttet Nazi-Tyskland og man har derfor gått bort fra sykdommens tidligere navn.

Genetikk og molekylærbiologi

PKAN skyldes en mutasjon i PANK2-genet (20p13). Arvegangen er autosomal recessiv, men nyoppståtte mutasjoner forekommer. Det dreier seg ofte om en missense mutasjon i PANK2-genet, eventuelt delesjoner, duplikasjoner eller splice-site mutasjoner. PANK2 er uttrykt i retina og basalganglienes celler.
Pentatonate kinase er proteinet som er affiseres av mutasjonen. Det er det første enzymet involvert i metaboliseringen av vitamin B5 til koenzym-A. Koenzym-A har en viktig funksjon i mitokondriene og er ledd i β-oksidasjon og sitronsyresyklus, samt i cytosol hvor det bidrar i lipidsyntesen, protein-modifisering, membrantrafikk, og mer.
En PANK2 mutasjon fører altså til at CoA-metabolisme blir påvirket med forstyrrelser i lipidmetabolisme og mitokondriefunksjonen, samt en økning i oksidativt stress.
Cysteinmetabolismen påvirkes også med opphopning av cystein og jern i hjernekjernene, hovedsakelig i globus pallidus, eventuelt i substantia nigra og omliggende strukturer.

Diagnostikk og funn

På T2-vektede MR-bilder kan man ofte se «eye of the tiger sign». Dette ses som høy intensitet sentralt på grunn av nekrose og ødem og lav intensitet i periferiet på grunn av jernavleiring i globus pallidus, men dette er ikke patognomonisk for sykdommen. MR-funnene kan ses før symptomene inntreffer.
Ved oftalmologisk undersøkelse kan det påvises retinitis pigmentosa hos noen pasienter.
Post-mortem patohistologi viser forandringer i globus pallidus, putamen og capsula interna med sferoide akkumulasjoner og jernavleiring i globus pallidus. Man finner også jernfylte makrofager og astrocytter.

Behandling og oppfølging

Det finnes ingen kurativ behandling per 2015, men pasientene får symptomatisk behandling med Baclofen (antispasmemiddel) per oralt eller som pumpe, eventuelt Artane, Diazepam eller Botox-injeksjon i affiserte muskler. Kirurgi med dyp hjernestimulering kan vurderes.
Deferipron (jernbindende) er på klinisk utprøvelse i en dobbel blind randomisert kontrollert studie.
I tillegg får pasientene behandling hos fysioterapeut, ergoterapeut, logoped, og generell oppfølging.
VM i friidrett innendørs 1997

VM i friidrett innendørs 1997 ble arrangert i bydelen de Bercy øst i Paris i Frankrike over dagene 7. til 9. mars.
Ornistomus

Utseende

Middelsstore, slanke, gule og svarte trebukker som etterligne giftige arter i familien Lycidae. Hodet er noe snuteaktig forlenget. Antennene er litt over halvparten så lange som kroppen, litt fortykkede. Pronotum er trapesformet, litt lengre enn bredt, dekkvingene er utvidete mot den rundede spissen. Hodet, i alle fall snuten, er gult, pronotum er svart med gule sider og ofte også gul midtstripe, dekkvingene er svarte med oransje "skuldre" og et gult tverrbånd.

Utbredelse

Slekten er utbredt i den sørlige delen av Sør-Amerika, Brasil, Bolivia, Uruguay og Argentina.
Henrik Skadelår

Biografi

Etter mordet på fetteren Knud Lavard i 1131, ble Henrik Skadelår nevnt som en mulig fremtidig konge i Danmark. Farbroren kong Niels overlevde Henrik med to uker.

Ekteskap

Henrik var gift med Ingerid Ragnvaldsdatter, prinsesse av Gøtaland, og fikk derigjennom betydelige gods i Sverige. Ekteskapet var ulykkelig, og Ingerid forsøkte å stikke av fra mannen sin iført gutteklær. Hun ble dessverre gjenkjent og bragt tilbake. 
Ved mannens død forlot hun Danmark og falt for Harald Gille, den kommende konge av Norge. Etter dette hadde Ingerid flere ekteskap i makteliten i Norge, og ble mor (og stammor) til de neste generasjoners kongsemner og bisper.
Patriotisme

Patriotisme (fra latin patria, «fedreland») er følelsen av kjærlighet, tilknytning og forpliktelse til ens eget fedreland. Den kan være både kulturelt, etnisk eller politisk betinget.
Patriotismen og den positivt forståtte nasjonalismen ble et utbredt fenomen særlig i løpet av og etter den franske revolusjon. Ordene patriotisme og patriot brukes også tidvis om tilhengere og fans av fotballklubber og annet.

Den første fasen

Den første fasen begynte omkring 1770 og strakte seg fram til 1807. En viktig drivkraft i disse årene er det norske selskab. Brun, som var med blant stifterne, hadde alt i 1771 skrevet drikkevisa For Norge, Kæmpers Fødeland, som ganske snart ble forbudt av enevoldsstaten. Den verserte med tida som protestvise mellom nordmennene. Brun var også en av dem som på samme tid tok til orde for eget norsk universitet.
Alt dette fant sted i den toårige Struensee-perioden, da det ble innført trykkefrihet i helstaten. I løpet av den tida ble det offentliggjort en rekke skrifter fra norsk hold om Norges posisjon i unionen. Etter Struensees henrettelse i 1773 ble trykkefriheten innskrenket, og det ble vanskeligere å komme med slike ytringer.
Tiden er full av fyndige, kraftpatriotiske slagord, staute ytringer om den nasjonale karakter, de norske fjell og så videre. Vi kan bare fastslå at patriotismen kunne være svært glødende i disse årene.

Tredje fase

De første årene gjaldt det å komme seg etter sjokket, og å avfinne seg med den nye unionen. Kampsaken fra 1820 og framover blir feiringen av 17. mai. Dette var en ergrelse for Karl Johan, og feiringen ble forsøkt stanset flere ganger. Nordmennene fant seg ikke i en svensk stattholder en gang, og da det sprakk for begge parter etter Torgslaget i 1829, ga kongen seg, stattholderen ble trukket tilbake, og 17.mai ble en årlig tradisjon. Etter 1830 ble konflikten gradvis mer kulturpolitisk, og debatten om forholdet til den dansk-norske enhetskulturen tok til.

Avgrensning mot nasjonalromantikken

Patriotismen regnes ikke som en nasjonalromantisk retning selv om man hyllet norske grunnsymboler som bonden og de norske fjellene. Bøndene var symboler på det norske mer i kraft av sin posisjon som "urbefolkning" enn på grunn av den kulturen de bar med seg. På samme vis var fjellene symboltunge på grunn av sin iboende "trausthet". Naturmystikk og forherligelse av folkekultur forekommer i liten grad før Maurits Hansen, som regnes til før-romantikerne. Nasjonalromantikken knyttes først og fremst til bevisstheten og orienteringen om folkekulturen, og denne vokste ikke fram før etter 1840.
Epholcis

Utseende

Små til middelsstore (ca. 10 millimeter), brunsvarte, avlange skarabider.

Levevis

De voksne billene gnager på blader. E. bilobiceps kan gjøre stor skade i planteskoler og unge plantasjer av eukalyptus ved masseforekomster.

Utbredelse

Artene lever i Australia, der de er utbredt langs kysten av mesteparten av kontinentet.
Fædrelandsvennen

Eierinteresser

Fædrelandsvennen har direkte eierinteresser i en rekke andre aviser og medier.

Eies av

Fædrelandsvennen eies av Schibsted Norge, som igjen er heleid av mediekonsernet Schibsted.
Skiringssal folkehøyskole

Historie

Skiringssal folkehøyskole åpnet i 1876 som Vestfold amtsskole. I 1903 flyttet skolen til gården Nordby i Sandefjord. Skolen er oppkalt etter Skiringssal, en markeds- og kultplass i norrøn tid som lå ved Kaupang fem km nordøst for dagens Larvik sentrum.
Skolen åpnet sitt første folkehøyskolekurs allerede i 1876, da under navnet Vestfold amtsskole. Den er dermed en av de aller eldste folkehøyskolene i landet. I 1903 fikk skolen nye lokaler på gården Nordby i Sandefjord og ble samtidig gitt det historiske navnet Skiringssal.
Skiringssal var en markedsplass og kultsted i det gamle Vestfold, ved Larvik.  Kaupang gård i Larvik kommune, Vestfold, 6 km nordøst for Larvik sentrum. Her lå i tidlig vikingtid en markedsplass og et kultsted (Skiringssal), som i Alfred den stores oversettelse av Orosius' verdenshistorie kalles en by. Undersøkelser av boplassområdet 2000–02 har bekreftet at Kaupang har vært en karakteristisk vikingtidsby, der bosetningen har vært inndelt i parseller. Kaupangs glanstid må ha vært 800-tallet og første halvdel av 900-tallet.
Utgravninger og funn. På Kaupang og nabogårdene Lamøya og Bjønnes finnes et par hundre gravhauger, som ble delvis undersøkt i 1860-årene og i begynnelsen av 1900-tallet, men først et par tilfeldige funn i 1948 førte til en grundigere undersøkelse av hele området. I 1950-årene ble først et stort antall graver avdekket – de fleste ubrente båtgraver med rikt utstyr som vitner om livlige forbindelser med Vest-Europa – og i 1958 ble den systematiske utgravning av selve markedsplassen påbegynt. Utgravningene har avdekket restene av brønner, bryggeri, bolighus og hus av verkstedkarakter. Det er dessuten funnet sølvmynter fra sent 700- og 800-tall og ca. 2000 skår av keramikk som har vært importert fra Rhinområdet, Friesland og fra slavisk område, men ikke fra engelsk område. Det er dessuten funnet glass og spor av at det har vært drevet metallarbeid på stedet, både med jern og edlere metaller
Svovelsyre

Helseeffekter

Svovelsyre er sterkt etsende. Svovelsyre opptrer ofte i kombinasjon med svoveldioksid i utendørsluft. Innånding av svoveldioksid og svovelsyre kan medføre negative helseeffekter.

Historikk

Svovelsyre har vært kjent helt siden oldtiden. Man vet at de gamle Sumererne kjente til svovelsyre. Grekerne og romerne kjente også til svovelsyre allerede i det første århundret etter kristus.
Den britiske farmasøyten Joshua Ward var den første europeer som satte i gang med storskala produksjon av svovelsyre i 1736, basert på metoden som ble oppfunnet av den tysk-nederlandske kjemikeren Johan Glauber på 1700-tallet. Denne metoden går ut på å brenne svovel sammen med kaliumnitrat i nærvær av vann-damp. Når kaliumnitrat nedbrytes i denne prosessen oksiderer den svovelet til SO₃, denne gassen reageres deretter med vann og danner svovelsyre. Svakheten med denne prosessen var at det ikke kunne produseres svovelsyre med høyere konsentrasjon enn 78%.
Frem til 1831 måtte man bruke en metode som gikk ut på å tørr-destillere jerndisulfid (Pyritt) for å lage svovelsyre med høyere konsentrasjon.
I tørr-destillerings metoden blir jerndisulfid varmet opp (oksidert) slik at det dannes jernsulfat. Ved ytterligere oppvarming til 480 grader C. brytes jernsulfatet ned til jernoksid og svoveltrioksid. Denne svoveltrioksid-gassen ledes så gjennom vann og danner svovelsyre.
I 1831 ble den såkalte kontakt-metoden patentert av den britiske eddiksyre-forhandleren Peregrine Phillips, som er en mye mere økonomisk måte for å fremstille svoveltrioksid og konsentrert svovelsyre. Denne kontakt-metoden er fortsatt den mest brukte prosessen for fremstilling av svovelsyre i industrien. Kontaktmetoden går ut på først å brenne svovel slik at det dannes svoveldioksid gass, og deretter oksidere svoveldioksid til svoveltrioksid ved hjelp av en vanadiumoksid-katalysator. Svoveltrioksid-gassen ledes så gjennom konsentrert svovelsyre slik at det dannes rykende-svovelsyre (såkalt Oleum). Denne rykende-svovelsyren fortynnes deretter med vann til 98% konsentrert svovelsyre. Hvis svoveltrioksid ledes direkte inn i vann, vil det produseres for mye varme (eksoterm reaksjon).
Utopia (bille)

Utseende

En middelsstor til ganske stor, mørk trebukk. Hannen kjennes lett på at baklåret har en markert utvidelse ("flagg") nær spissen.

Utbredelse

Arten lever på Borneo og Sumatra.
Analytisk filosofi

Analytisk filosofi eller angelsaksisk filosofi er et samlebegrep for en filosofisk strømning med sitt utspring i mellomkrigstidens Sentral-Europa. Strømningen legger avgjørende vekt på språklig presisjon, logisk analyse og innsikt fra naturvitenskapelig forskning. Analytisk filosofi er i dag den rådende type filosofi ved engelskspråklige universiteter.
Tachibana-wan kraftverk

Tachibana-wan kraftverk er et varmekraftverk i Japan, og ligger i Tokushima-distriktet. Installert produksjonseffekt er 2100 MW, fordelt på 3 like store blokker. Operatør er Shikoku Electric Power Co Ltd.
Anlegget ble utbygd omkring årene 1995–2000. Brenselkilden er kull, og subsidiært råolje. Teknologien er levert av Hitachi og Toshiba.
Kroksund

Kroksund i gamle kilder

Oslobispen Jens Nilssøn nevner Kroksund på sin ferd over Krokskogen til Ringerike, tidlig i september 1594. I 1648 nevnes ei Marte Kroksund i tingbøkene. Hun  ble anmeldt til stattholder Hannibal Sehested, fordi hun til stadighet skjenket folk fulle og skjelte dem ut når de ikke ville gi henne dobbelt betaling for å frakte dem over sundet. Dessuten skal hun ha stått i ledtog med både røvere, tyver og landløpere heter det. Marte var åpenbart sundmann, for det ble krevd at hennes kongelige bevilling som sådan skulle inndras. Tredve år seinere satt hun fortsatt i Kroksund, som enke, mens sønnene drev sundstedet, så kravet nådde nok ikke fram hos stattholderen.

Gamle Kroksund bro

Gamle Kroksund bro er en gråstenskonstruksjon som fortsatt står, men i 1968 (mens gamle E68 fortsatt passert over Ringerike) ble det anlagt ei ny to-felts veibru over den gamle.
Den aller første brua over Kroksundet sto ferdig i 1807 og må sees i sammenheng med byggingen av den bergenske kongevei mellom Lommedalen og Sundvollen. Kongeveien ble åpnet fram til Sundvollen i 1805, der det var sundsted. Arbeidene med å bygge ei bru over sundstedet ble startet av militære mannskaper i 1806, men de rakk bare å få østre fylling mellom Sundvollen og Sundøya ferdig, før krigen med Sverige satte en stopper for det videre arbeidet.
Den første brua var ei flytebru gjort av tømmer, med en lem midt på som kunne løftes slik at båttrafikken kunne passere sundet. Utpå 1850-tallet ble det gjort ei ny steinbru der, og denne står der fortsatt. Nå utgjør den imidlertid fundament for dagens to-feltsbru, som er bygget over den gamle brua. Steinbrua har sterkt hvelvet veibane og fungerer i dag som gang- og sykkelbru.

Kroksund i dag

I dag er Kroksund ei grend og et mindre tettsted, som for det meste er regulert og bebygget med villabebyggelse. Tettstedet hadde 349 innbyggere per 1. januar 2017. Kroksund ligger langs Europavei 16, rett vest av Sundvollen. E16 passerer over Kroksundet via Kroksund bru, som går mellom Sundøya og Slettøya i sundet. Ut til de to småøyene er det veifyllinger fra begge landsidene.
Våtmarksområdene rundt Kroksund inngår i Nordre Tyrifjorden våtmarkssystem, som er et ramsarområde, og er et viktig område for trekkfugler og overvintrende andefugler. Våtmarksområdene som ligger i direkte tilknytning til Kroksundet har imidlertid ikke ramsarstatus.
For å bedre vannkvaliteten i Steinsfjorden, som har et svært sårbart og stillestående økosystem, har Statens vegvesen laget en reguleringsplan for å erstatte disse med bruer. Planene er kostnadsberegnet til omkring 180 millioner kroner, men Norsk Ornitologisk Forening mener at det er høyst tvilsomt om vannkvaliteten i Steinsfjorden vil bli bedret gjennom tiltaket alene.
Pseudosphinx tetrio

Utseende

En meget stor (vingespenn 125 – 140 mm) og robust, gråspraglete svermer med spoleformet kropp og smale vinger. Hodet er stort og bredt, sugesnabelen temmelig lang. Antennene er tynne med en tydelig krok ytterst, snaut halvaprten så lange som forvingene. Brystet er tett kledt med grå hår, to tynne svarte linjer løper fra bakhjørnene mot midten. Bakkroppen er mørkegrå med smale, lysegrå tverrstriper ytterst på hvert ledd og en bred, diffus, grå midtstripe. Forvingen er spraglet i brunt, grått og hvitt, med en liten, svart lengdeflekk ved roten. Ytterkanten er bølgeformet. Bakvingen er mørkt gråbrun med en diffus, lys flekk ved bakhjørnet. Den store larven er glinsende svart med gule tverrstriper, hodet er rødt. På det bakerste bakkroppsleddet sitter et langt, svart, trådformet horn.

Levevis

Larven lever på forskjellige busker og trær, blant andre i slektene Plumeria, Jasminum og Allamanda. Noen av vertsplantene har giftig melkesaft. Disse giftstoffene sjenerer ikke larven, som tvert imot bruker dem til å beskytte seg. De sterke fargene signaliserer at den er giftig. De voksne svermerne besøker gjerne blomster.

Utbredelse

P. tetrio finnes fra Paraguay og det sørlige Brasil i sør til de sørligste statene i USA (Florida, Texas, Arizona) i nord, streifere er funnet noe lenger nord. Den er også nokså vanlig på øyene i Vestindia.
The Haunting Hour: Don't Think About It

R.L. Stine's The Haunting Hour: Don't Think About It (Spøkelsestimen) er en film fra 2007, basert på R. L. Stine barnebokserie om Hannah Montana's Emily Osment og Cody Linley.
Lillesand og omegns telefonselskap

Lillesand og omegns telefonselskap startet opp i 1895. I starten hadde selskapet 35 abonnenter i bygd og by. Hovedkontoret hadde lokale i Vestregate 79 i Lillesand, mens det ble opprettet «bicentraler» på Birkeland, i Eide og Brekkestø. De ansatte ved telefonsentralene måtte avlegge taushetsløfte om at de ikke skulle gjenfortelle noe av det de hørte i arbeidet.
I 1942 ble selskapet vedtatt oppløst og virksomheten ble solgt til staten. Lillesand og omegns telefonselskap ble endelig avviklet i 1944.

Arkiv

Arkivmateriale etter Lillesand og omegns telefonselskap finnes både på KUBEN i Arendal og på Statsarkivet i Kristiansand. Materialet på Kuben utgjør en arkivboks inneholdende noe korrespondanse og møtebøker fra perioden 1909-1944. Arkivmaterialet oppbevart hos Statsarkivet i Kristiansand utgjør fem arkivbokser inneholdende blant annet møtebøker, korrespondanse og regnskap fra perioden 1894-1942, samt abonnementsprotokoller fra 1940-årene.
Boba Fett

Boba Fett er en fiktiv person fra Star Wars-filmene. Han ble spilt av Daniel Logan i Star Wars Episode II: Klonene angriper og av Jeremy Bulloch i Star Wars episode 4 (Et nytt håp), episode 5 (Imperiet slår tilbake) og episode 6 (Jediridderen vender tilbake). Boba var en dusørjeger og kom opprinnelig fra planeten Kamino. Han var kledd i en slags rustning og var utstyrt med rakettryggsekk og laserpistol. Han var en uforandret klone av Jango Fett. I Star Wars Episode IV: Et nytt håp var han med i en scene som vakt for gangsteren Jabba the Hutt. I Star Wars Episode V: Imperiet slår tilbake overleverte Boba Han Solo til Jabba. Han Solo var nedfrosset i karbonitt fordi Jabba hadde utlovet en dusør til den som klarte å skaffe Han Solo til han i live. I Star Wars Episode VI: Jediridderen vender tilbake ble Boba Fett hardt skadet av Han Solo på planeten Tatooine ved at Solo stakk en jernstang i rakettryggsekken hans så den ble ødelagt. Boba styrtet rett i gapet på den kjøttetende planten Sarlacc.
Birger Gunnersen

Karrière

Gunnersen var født borgerlig i Lindebjerg som sønn av degn og klokker Gunner. Han gikk i skole i Varberg, siden i Roskilde. I 1468 ble han magister fra Greifswald universitet, hvoretter han i 1474 kom til det kongelige kanselli og i 1477 ble kansler hos dronning Dorothea. Etter hennes død, fortsatte han i samme stilling hos dronning Christine, helt til han ble utnevnt til erkebiskop.

Erkebiskop i Lund

Som erkebiskop lå han stadig i stridigheter med den skånske adel om kirkens eiendom. Hans fremste motstandere var riksråd Niels Hack og rikshovmester Poul Laxmand. Gunnersen støttet kongenes ambisjoner om også å styre Sverige, men hans forhold til Christian II var allikevel anstrengt. Da Christian som stattholder i Norge hadde latt biskop Carl av Hamar fengsle, forsøkte Gunnersen å få biskopen i sin varetekt. I 1514 kronet han Christian og året etter forrettet han vielsen til prinsesse Elisabeth. 
For siste gang i Nordens historie, hevdet han Lunderkebiskopens stilling som Sveriges primas, ved to ganger å bannlyse Sten Sture den yngre og kirkens øvrige fiender.

Renovering av krypten i Lund domkirke

På begynnelsen av 1500-tallet, lot han den forfalne krypten i domkirken renovere og ombygge. Her innstiftet han Jomfru Maria tider – gudstjenester til Maria ære. I 1512 hadde han ansatt byggmesteren Adam van Düren til renovasjonsarbeidet, samt til å ferdigstille en prektig sarkofag til seg selv og sitt ettermæle. Denne ble hans siste hvilested, da han lukket sine øyne den 10. desember 1519. 
Han ble etterfulgt av Jørgen Skodborg.
18. serierunde i Tippeligaen 2015

18. serierunde i Tippeligaen 2015 ble innledet lørdag 18. juli 2015 klokken 18.00 med kampen mellom Molde og Bodø/Glimt på Aker stadion.
Tioman

Tioman er en forholdsvis liten øy, 20 km lang og 12 km bred, utenfor østkysten av Malayahalvøya. Øya tilhører Malaysia. Turisme er den viktigste næringsveien på øya, som for det meste er skogkledt men omkranset av koraller.
I 1958 ble filmen South Pacific spilt inn her, og en gang på 1970-tallet kåret Time Magazine Tioman til en av verdens 10 vakreste øyer.
Gjøviks Blad (1877–1920)

Gjøviks Blad er en avis som ble utgitt på Gjøvik fra 1877 til 1920. 
Forløperen til Gjøviks Blad var Vestopplands første avis, Oplandets Budstikke, som ble utgitt på Lena på Østre Toten fra 1856 til 1860. Denne avisa ble startet av boktrykker Halvor Rasmus Lange fra Christiania. Oplandets Budstikke utkom to ganger i uka, var på fire sider og abonnementet kostet 2 spesidaler, 48 skilling. I 1859 blir avisa overtatt av den ansatte typografen Jens Christian Christensen. 
I 1860 flytter Jens Christian Christensen trykkingen til Gjøvik, hvor han den 9. oktober utgir det første nummeret under navnet Kristians Amtstidene med undertittelen Gjøvik Avertissementsblad. Men den nye avisa var så dårlig som det nesten gikk an. Det meste av stoffet var avskrift av andre. I tillegg var redaktøren ikke så nøye om han tok inn innlegg, mot betalig, fra mektige personer. Trass økonomiske problemer hele tiden besto avisen med sine opptil 50 abonenter fram til 1877.
Boktrykker Fredrik Olsen Lange tok i 1877 over den vaklende avisen. Han forandret navnet til Gjøviks Blad, og nå med undertittlen Christians Amtstidene. Den dyktige avismannen hadde snart 500 abonenter. Avisen begynte snart å ta inn politiske artikler og referater fra Stortinget. Dette økte også interessen for bladet. Redaktør Martin Nordbye proklamerte at avisen skulle holde en ren og klar venstrekurs. Men aviseieren Lange ble beskyldt for i det skjulte å gå Høyres ærender. 
Landmandsforbundet besluttet i 1920 å kjøpe Gjøviks Blad og deres konkurrent, avisa Samhold, for å slutte dem sammen til et organ for bøndene. Det nye bladet kom ut fra nyttår 1921 under navnet Vestopland.
I 2002 ble gratisavisa Gjøviks Blad utgitt på Gjøvik.
Aslaug Sverdrup Sømme

Familie

Sømme var datter av Jakob Sverdrup. Hun var gift med Iacob Dybwad Sømme som hun hadde sønnen Lauritz Sverdrup Sømme med.
Vera (sogn)

Vera er et sogn i Verdal i Trøndelag. Sognet tilhører Sør-Innherad prosti. Sognets kirke er Vera kirke som ligger på Vera, ved nordbredden av Veresvatnet. Fylkesvei 160 ender i grenda. Sognet grenser til Sverige.